**LIT3000, våren 2016**

**Vandrere, flanører, diktere**

Emnet vil ta for seg ulike vandrerskikkelser i litteraturen fra romantikken til i dag, med vekt på den romantiske vandreren og den moderne flanøren. Mens romantikkens vandrer vil knyttes til tidens syn på naturen og selvet, vil den moderne flanøren knyttes til fremveksten av storbyen og et nytt erfaringsrom. I tillegg vil vi studere den kvinnelige flanøren, vagabonden, detektiven og immigranten.

Emnet vil undersøke vandringen som ideal for diktningen og forbindelsen mellom bevegelse, tenkning og diktning. Vi vil studere *kunsten å gå* i et historisk, fenomenologisk og fysiologisk perspektiv og diskutere hvordan ulike omgivelser inviterer til ulike blikk, sanseerfaringer og bevegelsesmønstre. I denne sammenhengen vil det være viktig å undersøke selve impulsen til å begi seg ut i verden, belyse vandrerens selvfølelse og autonomi samt drøfte vandrerens forhold til naturen, fellesskapet og det moderne samfunnet. Endelig vil vi diskutere «vandring uten mål» som et litterært ideal og stille spørsmål om vandringens plass i vår tid.

Vi leser tekster av Rousseau, Wordsworth, Baudelaire, Kafka, Woolf, Benjamin, Sophie Calle, Jan Erik Vold, Inger Elisabeth Hansen, Tomas Espedal og Teju Cole. Vi beveger oss fra sveitsiske og britiske landskap til Paris, London, Berlin, Venezia, Oslo, New York og den norske fjellheimen.